CELEX: 52020PC0754
Language: hu
Date: 2020-11-16
Title: Javaslat A TANÁCS VÉGREHAJTÁSI HATÁROZATA a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Írországnak nyújtandó ideiglenes támogatásról

EURÓPAI BIZOTTSÁG
            Brüsszel, 2020.11.16.
            COM(2020) 754 final
            2020/0333(NLE)
            Javaslat
            A TANÁCS VÉGREHAJTÁSI HATÁROZATA
            a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Írországnak nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. október 27-én Írország a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált az ír hatóságokkal, hogy ellenőrizze a Covid19-világjárványra válaszul elfogadott átmeneti bértámogatási programhoz közvetlenül kapcsolódó tényleges és tervezett kiadások hirtelen és nagymértékű növekedését. A program különösen abban az esetben támogatja a munkáltatói bérköltségek egy részét, ha a Covid19-válság miatt bevezetett korlátozások a munkáltató vállalkozását érintették. A program nyitva áll azon munkáltatók előtt, akik megtartják alkalmazottaikat, és célja a vállalkozások életképességének támogatása, valamint a munkáltató és a munkavállaló közötti kapcsolat megőrzése. A program 2020. március 26-tól 2020. augusztus 31-ig volt hatályban. Kezdetben, 2020. május 3-ig a támogatási program keretében a munkáltatóknak minden jogosult munkavállaló után hetente legfeljebb 410 EUR-t térítettek vissza. 2020. május 4-től a támogatás kifizetése egy olyan rendszerben történt, amely az egyes munkavállalók korábbi nettó heti fizetésén alapult, és a munkavállalók nettó jövedelmének 70–85 %-át térítette meg a munkáltatóknak, a fizetés szintjétől függően hetente legfeljebb 350 EUR-t vagy 410 EUR-t.
            
            
               Írország benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedés támogatása céljából a SURE-rendelet keretében Írországnak nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               
                  E javaslat teljes mértékben összhangban van az alapját képező (EU) 2020/672 tanácsi rendelettel.
               
               
                  E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket.
               
            
            
               •Összhang az Unió egyéb szakpolitikáival
            
            
               
                  E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A szóban forgó eszköz jogalapja az (EU) 2020/672 tanácsi rendelet.
               
            
            
               •Szubszidiaritás (nem kizárólagos hatáskör esetén)
            
            
               
                  A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős foglalkoztatás és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
               
               
                  A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez.
               
            
            
               •Arányosság
            
         
         
            
               
                  A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
               
            
            
               •Hatásvizsgálat
            
            
               
                  A javaslat sürgős jellegére tekintettel nem került sor hatásvizsgálatra.
               
            
            
               4.KÖLTSÉGVETÉSI VONZATOK
            
            
               
                  A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak.
               
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, és
            
            
               ·lehetőségek az adósság átütemezésére.
            
            
               2020/0333 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Írországnak nyújtandó ideiglenes támogatásról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre 
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
         
         
            
               mivel:
            
            
               (1)2020. október 27-én Írország pénzügyi támogatást kért az Uniótól annak érdekében, hogy kiegészítse a Covid19-járvány hatásának, valamint a munkavállalókat és önfoglalkoztatókat érintő társadalmi‑gazdasági következményeinek kezelésére irányuló nemzeti erőfeszítéseit.
            
            
               (2)A Covid19-járvány és az Írország által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. őszi előrejelzése azzal számolt, hogy Írország államháztartási hiánya és államadóssága 2020 végére a bruttó hazai termék (GDP) 6,8 %-a, illetve 63,1 %-a lesz, és Írország GDP-je 2020-ban várhatóan 2,3 %-kal csökken.
            
            
               (3)A Covid19-járvány következtében Írországban a gazdaságilag aktív népesség jelentős része nem tudta folytatni tevékenységét. Mindez a (4) preambulumbekezdésben ismertetett átmeneti bértámogatási programmal összefüggésben az írországi közkiadások hirtelen és nagymértékű növekedéséhez vezetett.
            
            
               (4)A köz érdekében elrendelt szükséghelyzeti intézkedések (a 2020. évi Covid19-törvény 28. cikke – „Covid19-válság: átmeneti bértámogatási rendelkezések”), melyekre Írország a 2020. október 27-i kérelmében hivatkozik, olyan rendszert vezettek be, amely abban az esetben támogatja a munkáltatói bérköltségek egy részét, ha a Covid19-válság miatt bevezetett korlátozások a munkáltató vállalkozását érintették. A program nyitva áll azon munkáltatók előtt, akik megtartják alkalmazottaikat, és célja a vállalkozások életképességének támogatása, valamint a munkáltató és a munkavállaló közötti kapcsolat megőrzése. A program 2020. március 26-tól 2020. augusztus 31-ig volt hatályban. Kezdetben, 2020. május 3-ig a támogatási program keretében a munkáltatóknak minden jogosult munkavállaló után hetente legfeljebb 410 EUR-t térítettek vissza. 2020. május 4-től a támogatás kifizetése egy olyan rendszerben történt, amely az egyes munkavállalók korábbi nettó heti fizetésén alapult, és a munkavállalók nettó jövedelmének 70–85 %-át térítette meg a munkáltatóknak, a fizetés szintjétől függően hetente legfeljebb 350 EUR-t vagy 410 EUR-t.
            
            
               (5)Írország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Írország megfelelő bizonyítékot szolgáltatott a Bizottságnak arra vonatkozóan, hogy a tényleges közkiadások 2020. február 1-jétől 2 473 887 900 EUR-val növekedtek az átmeneti bértámogatási programhoz közvetlenül kapcsolódó összeg növekedése miatt. Ez hirtelen bekövetkezett és nagymértékű növekedést jelent, mivel az új intézkedés az írországi vállalkozások és munkaerő jelentős hányadát érinti.
            
            
               (6)Az (EU) 2020/672 rendelet 6. cikkének megfelelően a Bizottság konzultált Írországgal, és ellenőrizte a 2020. október 27-i kérelemben említett csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges kiadások hirtelen és nagymértékű növekedését.
            
            
               (7)Következésképpen pénzügyi támogatást kell nyújtani annak érdekében, hogy Írország segítséget kapjon a Covid19‑járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
            
            
               (8)E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikkével összhangban értesítsék a Bizottságot az állami támogatások lehetséges eseteiről.
            
            
               (9)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Írország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT:
            
            
               1. cikk
            
            
               Írország teljesíti az (EU) 2020/672 rendelet 3. cikkében meghatározott feltételeket.
            
            
               2. cikk
            
            
               (1)Az Unió Írország rendelkezésére bocsát legfeljebb 2 473 887 900 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)A Bizottság az uniós pénzügyi támogatást legfeljebb nyolc részletben bocsátja Írország rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek.
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
            
               (5)Az uniós finanszírozásnak az (EU) 2020/672 rendelet 4. cikkében említett, az egyes részletek tekintetében felmerült költségeit, valamint az e cikk (1) bekezdése alapján nyújtott hitelhez kapcsolódó finanszírozásból adódóan az Unió részéről felmerült díjakat, költségeket és kiadásokat Írország viseli.
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
         
         
            
               3. cikk
            
            
               Írország finanszírozhatja az átmeneti bértámogatási programot, amely abban az esetben támogatja a munkáltatói bérköltségek egy részét, ha a Covid19-válság miatt bevezetett korlátozások a munkáltató vállalkozását érintették, és fennmarad a munkaviszony, összhangban a köz érdekében hozott szükséghelyzeti intézkedésekkel (a 2020. évi Covid19-törvény 28. cikke – „Covid19‑válság: átmeneti bértámogatási rendelkezések”).
            
            
               4. cikk
            
            
               Ennek a határozatnak az Ír Köztársaság a címzettje.
            
            
               Ez a határozat azon a napon lép hatályba, amelyen a címzettet e határozatról értesítették.
            
            
               5. cikk
            
            
               Ezt a határozatot az Európai Unió Hivatalos Lapjában ki kell hirdetni.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.